Document ID: /roh_data/filtered/fineweb-2-filterrobots_roh.jsonl.gz/6934

Kanton Graubünden
Chantun Grischun
Cantone dei Grigioni
En sia emprima sesida da l'onn 2012 ha la regenza deliberà il rapport davart il program da construcziun da vias 2013 fin 2016. Tut en tut èn previs 712 milliuns francs per construir e per mantegnair las vias.
Rapport davart il program da construcziun da vias 2013 fin 2016
A chaschun da la sessiun dal cussegl grond dal zercladur 2008 è vegnì preschentà al parlament grischun per l'emprima giada in rapport davart il program da construcziun da vias. Quel è vegnì giuditgà sco fitg prezius e percepì en moda positiva. Differentas deputadas e differents deputads sco er la cumissiun da gestiun han proponì d'elavurar in program consecutiv en il rom dal program da la regenza e dal plan da finanzas e da preschentar quel al cussegl grond.
In rapport respectiv davart il program da construcziun da vias 2013 fin 2016 è ussa vegnì deliberà da la regenza grischuna. Quel vegn preschentà al cussegl grond en la sessiun d'avrigl 2012 per prender enconuschientscha. Il rapport cuntegna ina retrospectiva sin il program actual che vala anc fin la fin da l'onn 2012 sco er indicaziuns davart las midadas ch'èn vegnidas fatgas ils ultims trais onns en il sectur da las vias e dilucidescha in pèr aspects spezials.
Il program da construcziun da vias nov sco tal sa basa sin il program vertent en quai che concerna la direcziun strategica e las ponderaziuns davart las priorisaziuns. Concretamain prevesa il chantun investiziuns da 382 milliuns francs per ils proxims quatter onns per construir da nov e per renovar las vias principalas e las vias da colliaziun. Cun in sguard sin la realisaziun dal sviament da Silvaplauna èn quai 34 milliuns francs dapli che en il program current.
En cas da la rait da vias actuala exista anc adina in basegn da reparaziun creschent. Il motiv è che bleras vias èn vegnidas construidas en in temp, nua ch'il traffic n'era anc betg uschè grond e nua ch'ils camiuns n'eran betg mo pli ligers, mabain avevan er dimensiuns pli pitschnas. Per la proxima perioda da program èn perquai previs 330 milliuns francs per il mantegniment architectonic da las vias, quai èn 38 milliuns francs dapli ch'enfin ussa.
Cun il nov program da construcziun da vias da quatter onns che sa basa sin la planisaziun da finanzas preschenta la regenza ina basa per las lavurs da l'uffizi da construcziun bassa ch'è uschè fidada ed uschè transparenta sco pussaivel.
Da vischnancas e da regiuns
Contribuziuns chantunalas a differentas instituziuns
Projects da vias
La regenza ha approvà 622'000 francs per lavurs da construcziun sin ils suandants trajects:
- via dal Güglia/da Malögia, sviament da Silvaplauna: lavurs d'impressari e da francaziun per l'emprima exchavaziun a Pignia
Gremi: regenza
Funtauna: rg chanzlia chantunala dal Grischun